b'\n_START_ARTICLE_\nL\xc3\xa4\xc3\xa4k\xc3\xa4rinvala\n_START_PARAGRAPH_\nL\xc3\xa4\xc3\xa4k\xc3\xa4rinvala on l\xc3\xa4\xc3\xa4k\xc3\xa4rien Suomessa vapaaehtoisesti vannoma vala, jossa sitoudutaan noudattamaan l\xc3\xa4\xc3\xa4k\xc3\xa4rin eettisi\xc3\xa4 s\xc3\xa4\xc3\xa4nt\xc3\xb6j\xc3\xa4. Nyky\xc3\xa4\xc3\xa4n vannottava vala pohjautuu antiikinaikaiseen Hippokrateen valaan, joka on nimetty l\xc3\xa4\xc3\xa4k\xc3\xa4ri Hippokrateen (n. 460-370 eaa.) mukaan, sek\xc3\xa4 Maailman l\xc3\xa4\xc3\xa4k\xc3\xa4riliiton vuonna 1949 hyv\xc3\xa4ksyttyyn Geneven julistukseen._NEWLINE_L\xc3\xa4\xc3\xa4k\xc3\xa4rinvala kuuluu seuraavasti:_NEWLINE_\xc2\xbbVakuutan kunniani ja omantuntoni kautta pyrkiv\xc3\xa4ni l\xc3\xa4\xc3\xa4k\xc3\xa4rintoimessani palvelemaan l\xc3\xa4himm\xc3\xa4isi\xc3\xa4ni ihmisyytt\xc3\xa4 ja el\xc3\xa4m\xc3\xa4\xc3\xa4 kunnioittaen. P\xc3\xa4\xc3\xa4m\xc3\xa4\xc3\xa4r\xc3\xa4n\xc3\xa4ni on terveyden yll\xc3\xa4pit\xc3\xa4minen ja edist\xc3\xa4minen, sairauksien ehk\xc3\xa4iseminen sek\xc3\xa4 sairaiden parantaminen ja heid\xc3\xa4n k\xc3\xa4rsimystens\xc3\xa4 lievitt\xc3\xa4minen. Ty\xc3\xb6ss\xc3\xa4ni noudatan l\xc3\xa4\xc3\xa4k\xc3\xa4rin etiikkaa ja k\xc3\xa4yt\xc3\xa4n vain l\xc3\xa4\xc3\xa4ketieteellisen tutkimustiedon tai kokemuksen hy\xc3\xb6dyllisiksi osoittamia menetelmi\xc3\xa4. Tutkimuksia ja hoitoja suositellessani otan tasapuolisesti huomioon niist\xc3\xa4 potilaalle koituvan hy\xc3\xb6dyn ja mahdolliset haitat. Pid\xc3\xa4n jatkuvasti yll\xc3\xa4 korkeaa ammattitaitoani ja arvioin ty\xc3\xb6ni laatua. Suhtaudun kollegoihini kunnioittavasti ja annan heille apuani, kun he potilaita hoitaessaan sit\xc3\xa4 pyyt\xc3\xa4v\xc3\xa4t. Rohkaisen potilaitani kysym\xc3\xa4\xc3\xa4n tarvittaessa my\xc3\xb6s toisen l\xc3\xa4\xc3\xa4k\xc3\xa4rin mielipidett\xc3\xa4. Kunnioitan potilaani tahtoa. Pid\xc3\xa4n salassa luottamukselliset tiedot, jotka minulle on potilaita hoitaessani uskottu. T\xc3\xa4yt\xc3\xa4n l\xc3\xa4\xc3\xa4k\xc3\xa4rin velvollisuuteni jokaista kohtaan ket\xc3\xa4\xc3\xa4n syrjim\xc3\xa4tt\xc3\xa4 enk\xc3\xa4 uhkauksestakaan k\xc3\xa4yt\xc3\xa4 l\xc3\xa4\xc3\xa4k\xc3\xa4rintaitoani ammattietiikkani vastaisesti.\xc2\xbb\n_START_SECTION_\nHistoria\n_START_PARAGRAPH_\nKun ammattikunnat ja killat alkoivat keskiajalla kehitty\xc3\xa4 voimakkaasti, l\xc3\xa4\xc3\xa4k\xc3\xa4rinammatin ongelmaksi muodostuivat erilaiset puoskarit. Ongelman ratkaisemiseksi Englannin kuningas Henrik VIII antoi Lontoon l\xc3\xa4\xc3\xa4k\xc3\xa4reille oikeudet valvoa l\xc3\xa4\xc3\xa4k\xc3\xa4rikuntaa ja my\xc3\xb6nt\xc3\xa4\xc3\xa4 l\xc3\xa4\xc3\xa4k\xc3\xa4rinoikeuksia vuonna 1518. Vastaavan oikeuden antoi Ruotsin kuningatar Kristina alueensa l\xc3\xa4\xc3\xa4k\xc3\xa4reille, jotka perustivat Tukholmassa toimineen Collegium Medicumin. Kun Suomi liitettiin Ven\xc3\xa4j\xc3\xa4\xc3\xa4n autonomisena suuriruhtinaskuntana, maahan perustettiin useimpien Ruotsin instituutioiden vastineet. Suomen Collegium Medicum aloitti toiminnan Suomen suuriruhtinaskunnassa vuonna 1811, jolloin l\xc3\xa4\xc3\xa4k\xc3\xa4rin ammatinharjoittamisen edellytykseksi asetettiin tutkinnon lis\xc3\xa4ksi l\xc3\xa4\xc3\xa4k\xc3\xa4rinvalan vannominen. Maailman L\xc3\xa4\xc3\xa4k\xc3\xa4riliitto (WMA) hyv\xc3\xa4ksyi vuonna 1949 oman eettisen ohjeistonsa, Geneven julistuksen._NEWLINE_Suomessa l\xc3\xa4\xc3\xa4k\xc3\xa4rinvalan vannomisen perinne 1970- ja 1980-luvuilla v\xc3\xa4hitellen kuihtui, eik\xc3\xa4 vuonna 1994 hyv\xc3\xa4ksytyss\xc3\xa4 Laissa terveydenhuollon ammattihenkil\xc3\xb6ist\xc3\xa4 (1994/559) l\xc3\xa4\xc3\xa4k\xc3\xa4reilt\xc3\xa4 en\xc3\xa4\xc3\xa4 edellytetty valaa. Suomen L\xc3\xa4\xc3\xa4k\xc3\xa4riliitto piti kuitenkin t\xc3\xa4rke\xc3\xa4n\xc3\xa4 sitoutumista l\xc3\xa4\xc3\xa4k\xc3\xa4rin etiikkaan, ja sopi l\xc3\xa4\xc3\xa4ketieteellisten tiedekuntien kanssa, ett\xc3\xa4 l\xc3\xa4\xc3\xa4k\xc3\xa4rit vannovat valmistumisen yhteydess\xc3\xa4 vapaaehtoisen valan. L\xc3\xa4\xc3\xa4k\xc3\xa4riliiton valtuuskunta hyv\xc3\xa4ksyi t\xc3\xa4ll\xc3\xb6in yll\xc3\xa4 olevan uuden valakaavan.'